text: Taget på fersk gerning 
  06 oktober 2010 kl. 06.58
  To litauiske mænd fanget op med 19 cykler og dieselolie i dunke og flasker.
  Ved en kontrol på den sønderjyske motorvej blev to litauiske mænd midt i fyrrerne i dag vinket ind til siden i deres hvide kassevogn.
  Et nærmere eftersyn viste, at vognen indeholdt i alt 19 brugte cykler af nyere og lidt ældre model. Desuden havde de to mænd dieselolie i dunke og plastflasker til hjemturen samt en hel del værktøj, som potentielt kan bruges til indbrud.
  De to kunne ikke give politiet en sandsynlig forklaring på hverken cykler, diesel eller værktøj, så de blev anholdt og bliver onsdag klokken 9.30 fremstillet i grundlovsforhør i retten i Sønderborg.
  